钦定古今图书集成/历象汇编/岁功典/第056卷 > 《事物纪原》 > 三伏
## 钦定古今图书集成/历象汇编/岁功典/第056卷 > 《事物纪原》 > 三伏

《历忌释》曰：“三伏无定日，伏者何也？金气伏藏之日也。
四时代谢，皆以相生，立秋以金代火，而金畏火，庚日
为金，故值庚日必伏。”《阴阳书》夏至后第三庚为初伏，
四庚为中伏，立秋后初庚为末伏。《史记》云：“周时不书
伏。”三伏之名，始于秦德公时。又云：“六月上伏，始皇置
也。”《梦华录》云：“唐时都人最重三伏，盖六月并无时节，
故于伏日往来，风亭水榭，雪槛冰盘，浮瓜沉李，新荷
苞鲊，曲水流杯，笙歌通夕而罢。”